[{"text_idx": "#000000", "text": "J\u0302omart kaj Natas\u0302a kantas kune dum kvin jardekoj"}, {"text_idx": "#000001", "text": "J\u0302omart kaj Natas\u0302a estas supozeble la plej konata muzika duopo en Esperantujo. Sian unuan diskon ili publikigis jam en 1989 en la tiama Sovetio, en tri mil ekzempleroj, kiuj tuj disvendig\u0302is. J\u0302us ili ricevis la plej grandan kulturan distingon en Esperantujo, la FAME-premion. Libera Folio kaptis la okazon intervjui ilin."}, {"text_idx": "#000002", "text": "Libera Folio: Vi komencis vian karieron en Esperantujo jam kiam ankorau\u0306 ekzistis Sovetio. Kiel okazis, ke vi komencis kune verki kaj prezenti kantojn en Esperanto?"}, {"text_idx": "#000004", "text": "G\u0302is 1987 mi vojag\u0302is al Esperanto-arang\u0302oj sola, kaj poste mi esperantigis kelkajn studentojn, inter kiuj estis Natas\u0302a. Ekde tiam ni koncertas c\u0302iam duope. Ni partoprenis multajn Esperanto-arang\u0302ojn en eksa Sovetio. La plej unuan nian koncerton ni faris en Samarkando, Uzbekio. Ni havis tiam nur kelkajn proprajn kantojn. Somere 1989 okazis nia unua eksterlanda koncerto en Hungario (IJS en Szolnok)."}, {"text_idx": "#000005", "text": "Somera mondo \u2013 la unua disko de J\u0302omart kaj Natas\u0302a, aperinta en 1989."}, {"text_idx": "#000006", "text": "Via unua muzikdisko aperis same ankorau\u0306 en Sovetio. Kiel tio okazis? C\u0302u la disko vaste vendig\u0302is?"}, {"text_idx": "#000007", "text": "Natas\u0302a: \u2028\u2013 Post nia koncerto en Samarkando uzbekia esperantisto, Albert S\u0302akarov, arang\u0302is la registron c\u0302e la s\u0302tata gramofona firmao Melodia. La vinila disketo \u201cSomera mondo\u201d estis unukanala, ne sterea, g\u0302i enhavis nur kvar kantojn kaj estis la plej unua tiastila Esperanto-disketo eldonita en Sovetio. G\u0302i aperis en la jaro 1989. La kvanto estis nur 3 000 ekzempleroj, kaj c\u0302iuj rapide disvendig\u0302is."}, {"text_idx": "#000010", "text": "Natas\u0302a: \u2028\u2013 Nia plej unua internacia renkontig\u0302o estis en Minsk, 1989. Dum tiu arang\u0302o ni ricevis inviton al IJS en Hungario (somero 1989). Tie okazis nia unua koncerto eksterlande. Nia sekva koncerto estis dum KEF (somero 1990, Va\u0308stera\u030as, Svedio). Post g\u0302i Martin Wiese arang\u0302is la registradon de niaj kantoj, kaj Franko Luin eldonis la kasedon \u201cFolioj de mia memoro\u201d. Kun tiu kasedo ni poste vojag\u0302is al IS (1990), kie preskau\u0306 100 ekzempleroj de la kasedo vendig\u0302is tuj post la koncerto. Ni tiam ankau\u0306 ricevis proponon dau\u0306rigi nian vojag\u0302on turneante lau\u0306 Germanio kaj tiu turneo estis ne forgesebla!"}, {"text_idx": "#000012", "text": "Vi de multaj jaroj log\u0302as en Svedio. Kiel tio okazis?"}, {"text_idx": "#000013", "text": "Natas\u0302a: \u2028\u2013 Ni restis en Svedio tute hazarde. Ni geedzig\u0302is la 28an de junio 1991 kaj post kelkaj tagoj veturis al Svedio por koncerti dum IJK en Karlskoga kaj dum UK en Bergeno, Norvegio. Dum tiu vojag\u0302o disfalis Sovetio, kaj ni decidis resti en Svedio. La unua tempo estis por ni sufic\u0302e malfacila, sed ni ricevis multe da helpo de niaj stokholmaj esperanto-amikoj, speciale de la klubo \u201cRanetoj\u201d. Ni estas eterne dankaj kaj dedic\u0302is al ili nian kanton \u201cValso por amikoj\u201d."}, {"text_idx": "#000014", "text": "En kia tradicio radikas viaj kantoj? Kiel ili s\u0302ang\u0302ig\u0302is dum la jaroj?"}, {"text_idx": "#000015", "text": "J\u0302omart: \u2028\u2013 La plej fruaj kantoj estis plejparte lirikaj kaj sopirplenaj.\u2028 Tion influis la tiel nomata sovetia \u201cbarda\u201d stilo. La plej grandan influon al nia kantostilo faris Bulat Okug\u0302ava, la kanto-duopo Tatjana kaj Sergej Nikitin kaj pluraj aliaj. En Sovetio oni ne havis multajn eblojn au\u0306skulti eksterlandan muzikon. Kiam ni translokig\u0302is al Svedio, la abunda roka, popa kaj j\u0302aza muzika kulturo ravis nin kaj neeviteble influis nian muzikon. Tio formis nian postan muzikan stilon. Mi ankau\u0306 s\u0302atas korusan muzikon, multvoc\u0302an kantadon. Tian stilon mi aplikis en kelkaj niaj muzikaj videoj."}, {"text_idx": "#000018", "text": "Natas\u0302a: \u2013 Nia publiko estas diversag\u0302a, diversnacia, diversseksa kaj tute belega!"}, {"text_idx": "#000019", "text": "Viaj kantoj disvastig\u0302is komence sur vinilaj diskoj, poste sur sonkasedoj, poste sur kompaktaj diskoj. Sed nuntempe homoj kutime preferas ricevi muzikon per la reto \u2013 kie oni povas trovi viajn novajn kaj malnovajn kantojn en la reta mondo?"}, {"text_idx": "#000021", "text": "J\u0302omart: \u2028\u2013 Vi pravas, la diskoj ne plu vendig\u0302as, kvankam ni dau\u0306re havas stokon de kelkaj KD-albumoj. Sed la pleja parto de niaj novaj kaj malnovaj kantoj haveblas ciferece. \u2028Jen estas kelkaj ligiloj al nia muziko kaj muzikaj videoj rete. Ili troveblas c\u0302e Youtube, c\u0302e Facebook kaj Spotify. Oni povas senpage els\u0302uti niajn kantojn c\u0302e SoundCloud. \u2028\u2028Oni povas subteni nian muzikon c\u0302e Patreon."}, {"text_idx": "#000023", "text": "J\u0302omart: \u2013 Ni partoprenos la Zamenhofajn Tagojn en Bjalistoko c\u0302i-decembre kaj invitas c\u0302iujn, kiuj havas la eblon, veni kaj au\u0306di nin vive."}, {"text_idx": "#000025", "text": "J\u0302omart: \u2013 \u2028Ni forte kondamnas la anekson de ukrainia Krimeo kaj ankau\u0306 la militon de Rusio kontrau\u0306 Ukrainio. Nian apogon al Ukrainio kaj ukrainanoj ni esprimas en niaj kantoj Al Ukrainio (oktobro 2014) kaj Milito (marto 2022)."}, {"text_idx": "#000026", "text": "\u2013 Kelkaj rusaj esperantistoj malferme deklaris sian malakcepton de la Rusia agreso kontrau\u0306 najbara lando. Tio malgrau\u0306 minaco esti persekutitaj. Mi kaj Natas\u0302a opinias ilin kurag\u0302uloj kaj ec\u0302 herooj. Bedau\u0306rinde ili ne estas multaj. Mia impreso estas tia, ke multaj en Rusio estas tute indiferentaj rilate al la milito. Timigas min la potenco de la propagando en Rusio, ties granda efiko al homoj, ties forta kapablo levi en homoj malbonon kaj malamon."}, {"text_idx": "#000028", "text": "La c\u0302efa kulturpremio en Esperantujo"}, {"text_idx": "#000029", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000031", "text": "Vi bone kalkulas, sed malbone legas \ud83d\ude42\nNe estis skribite, ke ili kune kantas dum kvindek jaroj. Kvin jardekoj estas alia afero.\nIli kune kantis dum la sekvaj kvin jardekoj:"}, {"text_idx": "#000032", "text": "Ni malsame komprenas la prepozicion \"dum\".\nLau\u0306 PIV dum montras \" la tempon, en kies dau\u0306ro io okazas\".\nTial, ili kune kantis en kvin jardekoj, sed ne dum kvin jardekoj."}, {"text_idx": "#000035", "text": "\u201dDum la 1980-aj jaroj okazis pluraj militoj.\u201d \u2013 C\u0302u c\u0302iu milito devis dau\u0306ri plenan jardekon? Se ne, kial la kantado de J\u0302omart kaj Natas\u0302a devis? -\u2013 Rimarku, ke la titolo ne signifas \"ili kantis dum 50 jaroj\", sed \u201dekzistas kvin jardekoj tiaj, ke ili kantis dum c\u0302iu el ili\"."}, {"text_idx": "#000036", "text": "Kaj Liz Truss estis c\u0302efministro de Britio \u201cdum\u201d du jardekoj: la jardeko, kiu finig\u0302is en la fino de septembro 2022, kaj la jardeko, kiu komencig\u0302is en la komenco de oktobro 2022."}, {"text_idx": "#000037", "text": "Tamen, oni ofte diras, ke la sesdekaj jaroj komencig\u0302is c\u0302irkau\u0306 1965, c\u0302ar tiam la kulturo s\u0302ang\u0302ig\u0302is en diversaj landoj, ankau\u0306 rilate muzikon."}, {"text_idx": "#000038", "text": "Mi havis grandan plezuron partopreni la IJS en Szolnok en 1989 kaj au\u0306skulti la koncerton de J\u0302omart kaj Natas\u0302a. Poste mi renkontis kaj au\u0306skultis ilin dum kelkaj aliaj Esperanto-arang\u0302oj i.a. en Germanio kaj Pollando. Ekde kelkaj jaroj mi plezurigas mian vivon pere de Jutubo, kie au\u0306skulteblas i.a. la kantoj de J\u0302omart kaj Natas\u0302a. Dank' al ilia muziko kaj tekstoj mi sentas min kontenta esperantisto kaj mi jam antau\u0306g\u0302ojas ilian decembran koncerton en Bjalistoko! Dankon Geamikoj, ke simile kiel la nederlanda Kajto, vi fidelas al Esperanto!"}, {"text_idx": "#000042", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}]